Fl-opinjoni tagħna u ta' ħafna oħrajn il- Comic Con kienet suċċess, kemm mil-lat ta' organizzazzjoni kif ukoll mill-aspett intrakulturali tad-delettanti tal-komiks f'Malta. In-nies ikkonkorriet sewwa, iktar milli mistenni meta tqis in-nuqqas ta' interess tal-pubbliku lejn dan il-medju. Dawra mal-imwejjed fis-swali ta' San Ġakbu, (aqta' barra dawk tal-artisti mustaċċuni barranin) kienet biżżejjed biex wieħed jinnota t-talent ta' bosta artisti lokali żgħazagħ. Il-Manga hi popolarissma u ħafna mill-esebituri ħadmu fuq dan l-istil ta' tpinġija Ġappuniża. Innutajna li xi wħud minnhom ukoll pinġew l-istrixxiklu tagħhom u kienu għadhom fil-proċess tat-tifsil jew tad-disinn finali. Prosit lil dawk kollha li rnexxhielhom jaslu s'hawn. Aħna nafu li t-triq biex tippubblika xogħol ta' dan it-tip hija waħda twila. Nawgurawlhom li jkomplu mixjin 'l quddiem u jegħlbu l-kurrenti negattivi li jsibu ma' wiċċhom. Jekk iżommu quddiem għajnejhom lill-eroj tal-komiks tagħhom, għandhom mnejn jirbħu l-battalja. Ħadna gost naraw għaqdiet li fihom jissieħbu l-artisti biex iwettqu xi ħaġa flimkien jew biex juru x-xogħol tagħhom. Dawn huma inizjattivi tajbin li jagħtu żvog kulturali u artistiku fost il-ġenerazzjoni l-ġdida imxerrda "mat-tmint irjieħ" ta' pajjiżna. L-organizzaturi jixirqilhom il-prosit għal din il-konvenzjoni tal-komik li tat l-opportunità biex l-artisti jsiru jafu lil xulxin u tat ukoll il-possibiltà lill-pubbliku biex isir jaf iktar dwar il-komiks u l-utilità tagħhom fis-soċjetà moderna tagħna tal-lum. Għalina il- Comic Con swiet ħafna f'dan ir-rigward. Min-naħa tal-Komiks tas-Sikkina se nkomplu nagħtu l-kontribut tagħna anki jekk f'moħħna għandna li nibqgħu xi ftit klandestini.